**ОБРАЗЛОЖЕЊЕ**

**ПРИЈЕДЛОГА БУЏЕТА РЕПУБЛИКЕ СРПСКЕ ЗА 2024. ГОДИНУ**

**(ПО ХИТНОМ ПОСТУПКУ)**

**I УСТАВНИ И ЗАКОНСКИ ОСНОВ**

Основ за доношење буџета Републике Српске за 2024. годину садржан је у члану 70. став 1. тачка 3. Устава Републике Српске, који је прописао да Народна скупштина доноси план развоја, просторни план, буџет и завршни рачун и члану 27. Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16) којим је прописана процедура усвајања буџета Републике.

**II УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-3101/23 од 30. новембра 2023. године, а након увида у прописе Европске уније и анализе Приједлога буџета Републике Српске за 2024. годину (по хитном поступку), нису установљени обавезујући извори права ЕУ релевантни за предмет уређивања достављеног приједлога, због чега у Изјави о усклађености стоји оцјена „непримјењиво“.

**III РАЗЛОЗИ ЗА ДОНОШЕЊЕ БУЏЕТА**

Уставом Републике Српске прописано је да Република буџетом утврђује јавне приходе и јавне расходе.

Законом о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16) прописана је процедура израде и доношења буџета Републике Српске за сваку годину према буџетском календару.

Приједлог буџета Републике Српске за 2024. годину је документ који представља процјену буџетских прихода/примитака и буџетских расхода/издатака Републике за једну фискалну годину.

Буџетска средства се користе за финансирање функција буџетских корисника, за извршавање њихових задатака и за остале намјене које су у складу са Уставом и законом.

Овај приједлог буџета одражава политике Владе Републике Српске усмјерене на даљи раст квалитета живота у Републици Српској. У том смислу, расходовна страна буџета усмјерена је на заштиту животног стандарда грађана, посебно оних најрањивијих.

**IV РАЗЛОЗИ ЗА ДОНОШЕЊЕ БУЏЕТА ПО ХИТНОМ ПОСТУПКУ**

Чланом 213. став 2. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона и других општих аката по хитном поступку, у случају када се уређују питања и односи настали усљед околности које нису могле да се предвиде, а недоношење закона или општег акта по хитном поступку могло би проузроковати штетне посљедице по живот и здравље људи, безбједност Републике и рад органа и организација или ако је то у општем интересу.

Доношењем буџета по хитном поступку омогућује се правовремено финансирање буџетских корисника, као и измиривање обавеза прописаних законима и другим правним актима Републике Српске.

Након обављених консултација са свим заинтересованим социјалним партнерима припремљен је Приједлог буџета Републике Српске за 2024. годину, по хитном поступку.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**ОПШТИ ДИО**

У Општем дијелу буџета, стављањем у однос планираних буџетских прихода и расхода, као и планираних примитака и издатака за нефинансијску имовину, презентују се информације о планираном буџетском резултату (буџетском суфициту или буџетском дефициту) и начину његовог финансирања (тј. расподјеле или покривања), у складу са прописаном и усвојеном методологијом утврђивања и извјештавања о извршењу буџета.

Приједлогом буџета Републике Српске за 2024. годину, за општи фонд 01, планиран је буџетски дефицит у износу од 200,7 милиона КМ, што у односу на износ буџетског дефицита од 255,4 милиона КМ, дефинисаног Ребалансом буџета Републике Српске за 2023. годину, представља умањење за 54,6 милиона КМ.

Планирани буџетски дефицит у износу од 200,7 милиона КМ покриће се нето финансирањем, односно разликом између планираних примитака од финансијске имовине, задуживања и осталих примитака и издатака за финансијску имовину, издатака за отплату дуга и осталих издатака.

Приједлогом буџета Републике Српске за 2024. годину, за фонд 02 по посебним прописима планиран је буџетски дефицит од 13,2 милиона КМ, што је резултат неутрошених средстава из ранијег периода.

**БУЏЕТСКИ ПРИХОДИ И ПРИМИЦИ ЗА НЕФИНАНСИЈСКУ ИМОВИНУ**

Пројекције прихода у Приједлогу буџета Републике Српске за 2024. годину засноване су на:

* ревидираним макроекономским пројекцијама,
* остварењу прихода у предходном периоду и
* ефектима одређених мјера у 2024. години.

Укупни буџетски приходи и примици за нефинансијску имовину у 2024. години износе 4.659,7 милиона КМ, што представља увећање од 436,5 милиона КМ, односно 10,3% у односу на средства планирана Ребалансом буџета Републике Српске за 2023. годину.

**Порески приходи**

Пореске приходе чине: приход од пореза на добит, приход од пореза на доходак, приход од индиректних пореза, приход од доприноса за пензијско и инвалидско осигурање и остали порески приходи.

Порески приходи износе 4.249,3 милиона КМ у Приједлогу буџета Републике Српске за 2024. годину, што је више за 382,7 милиона КМ или 9,9% у односу на пореске приходе планиране Ребалансом буџета Републике Српске за 2023. годину.

***Приходи од индиректних пореза***

Наплату и расподјелу прихода од индиректних пореза врши Управа за индиректно опорезивање, у складу са Законом о систему индиректног опорезивања у БиХ и Законом о уплатама на Јединствени рачун и расподјели прихода. Приходи од индиректних пореза са Јединственог рачуна Управе се распоређују тако да се, након издвајања средстава резерви (поврат), издвоје унапријед утврђена средства за финансирање институција БиХ, затим 3,55% за Брчко Дистрикт, а преостали износ се дијели између ентитета према привременим коефицијентима расподјеле прихода од индиректних пореза.

Из припадајућег дијела прихода Републике Српске директно се врши уплата за сервисирање спољног дуга, а преостали дио средстава са Јединственог рачуна УИО распоређује се између буџета Републике Српске, буџета општина/градова и ЈП „Путеви Републике Српске“, у складу са Законом о буџетском систему Републике Српске.

Пројекција прихода од индиректних пореза за 2024. годину заснована је на:

* пројекцијама кретања основних макроекономских показатеља за 2024. годину,
* пројекцији спољног дуга за 2024. годину, из новембра 2023. године,
* износима који се издвајају за буџет заједничких институција БиХ и
* трендовима у наплати прихода од индиректних пореза.

Од пројектованих укупних прихода од индиректних пореза, Приједлогом буџета Републике Српске за 2024. годину планиран је износ од 2.008,2 милиона КМ (са ино дугом од 455,7 милиона КМ), што представља увећање за 150,7 милиона КМ или 8,1% у односу на средства планирана Ребалансом буџета Републике Српске за 2023. годину.

***Порез на добит***

Приједлогом буџета Републике Српске за 2024. годину планирано је да ће овај приход износити 401,2 милиона КМ, што представља увећање од 34 милиона КМ или 9,3% у односу на средства планирана Ребалансом буџета Републике Српске за 2023. годину.

Порез на добит плаћа се аконтативно на основу очекиваних резултата пословања, док се евентуална разлика по утврђеном финансијском резултату на крају обрачунске године уплаћује најкасније до 31.03. наредне године. Инфлаторна кретања у току 2022. године и раст домаће потрошње имали су позитиван утицај на кретање прихода од пореза на добит, па је приликом измиривања обавеза по годишњим пријавама остварен раст прихода у 2023. години. Повећана потрошња очекује се и у току 2024. године због раста плата. Наиме, наведена пројекција прихода од пореза на добит у 2024. години узима у обзир досадашње кретање поменутог прихода, очекиваног раста аконтативних уплата, као и очекиване годишње пријаве у 2024. години.

***Порез на доходак***

Приходи од пореза на доходак планирани су у износу од 323,1 милион КМ у Приједлогу буџета Републике Српске за 2024. годину, што представља увећање прихода по овом основу за 56,9 милиона КМ или 21,4% у односу на средства планирана Ребалансом буџета Републике Српске за 2023. годину.

Приликом израде пројекције прихода од пореза на доходак узети су у обзир трендови кретања из предходног периода, кориштене су и пројекције раста плата и броја запослених лица у наредном периоду.

***Доприноси за социјално осигурање***

Приходи по основу доприноса за пензијско и инвалидско осигурање у Приједлогу буџета Републике Српске за 2024. годину износе 1.496,3 милиона КМ, што представља увећање од 140,5 милиона КМ или 10,4% у односу на средства планирана Ребалансом буџета Републике Српске за 2023. годину.

Наведена процјена је усклађена са досадашњим кретањем прихода од овог доприноса и планираним растом плата и броја запослених у Републици Српској у току 2024. године.

***Остали порески приходи***

Остали порески приходи (индиректни порези ван Јединственог рачуна УИО и порези на имовину) планирани су у износу од 20,5 милиона КМ, што представља раст од 3,5% или 0,7 милиона КМ у односу на средства планирана Буџетом Републике Српске за 2023. годину.

Пројекција ових прихода је усклађена са досадашњим трендовима у наплати прихода и очекиваним привредним кретањима.

**Непорески приходи**

Непорески приходи у Приједлогу буџета Републике Српске за 2024. годину износе 404,1 милион КМ, што представља увећање од 55,3 милиона КМ или 15,9% у односу на средства планирана Ребалансом буџета Републике Српске за 2023. годину.

Најзначајнији раст прихода у Приједлогу буџета Републике Српске за 2024. годину односи се на приходе од дивиденде, учешћа у капиталу и сличних права за 23,0 милиона КМ у односу на средства планирана Ребалансом буџета Републике Српске за 2023. годину.

Планирани приходи од накнада за приређивање игара на срећу износе 125 милиона КМ и већи су за 21,4 милиона КМ, односно 20,7% у односу на средства планирана Ребалансом буџета Републике Српске за 2023. годину. Значајан раст ових прихода резултат је наставка примјене новог Закона о играма на срећу и наплате лиценци у 2024. години.

Приходи од новчаних казни планирани су у износу од 38 милиона КМ, што представља увећање од 2,5 милионa КМ или 7,2% у односу на средства планирана Ребалансом буџета Републике Српске за 2023. годину. Резултат континуираног раста овог прихода јесу појачане активности које се спроводе у домену контроле безбједности учесника у саобраћају.

Приходи од камата и осталих накнада на дате зајмове планирани су у износу од   
23,9 милиона КМ и већи су за 2 милиона КМ или 9,3% у Приједлогу буџета Републике Српске за 2024. годину у односу на средства планирана Ребалансом буџета Републике Српске за 2023. годину.

Приходи од пружања јавних услуга планирани су у износу од 33,1 милиона КМ у Приједлогу буџета Републике Српске за 2024. годину и већи су за 1,6 милиона КМ или 5,2% у односу на средства планирана Ребалансом буџета Републике Српске за 2023. годину.

Приходи по основу осталих накнада по разним основама већи су за 1 милиона КМ или 13,2% у односу на средства планирана Ребалансом буџета Републике Српске за 2023. годину.

Приходи од накнада за шуме планирани су у износу од 24,8 милиона КМ и већи су за   
0,8 милиона КМ или 3,2% у односу на средства планирана Ребалансом буџета Републике Српске за 2023. годину.

**Основни ризици за остварење наведених пројекција прихода** **су**:

* Одступање макроекономских показатеља од пројектованих вриједности, с обзиром на уску повезаност ових пројекција са пројекцијама прихода, односно на степен корелације појединих врста прихода са кретањем макроекономских агрегата;
* Промјене политике опорезивања у области директних и индиректних пореза, доприноса и непореских прихода;
* Значајнија одступања у кретању коефицијента расподјеле прихода од индиректних пореза између Републике Српске и ФБиХ у односу на процијењени ниво;
* Веће издвајање прихода од индиректних пореза за финансирање БиХ институција;
* Неочекиване флуктуације на међународном девизном тржишту кроз промјене у сервисирању спољног дуга могу довести до одступања остварених у односу на пројектоване приходе од индиректних пореза;
* Рад пореске администрације има значајан утицај на кретање прихода. Порески приходи зависе од унапређивања пореске дисциплине;
* Развој других догађаја (елементарне непогоде и др.).

**Трансфери између или унутар јединица власти**

Трансфери између или унутар јединица власти планирани су у износу од 6,3 милиона КМ, што представља незнатно умањење у односу на средства планирана Ребалансом буџета Републике Српске за 2023. годину, којим је планиран износ од 6,6 милиона КМ.

**Примици за нефинансијску имовину**

Примици за нефинансијску имовину нису планирана у 2024. годни док су у Ребалансу буџета Републике Српске за 2023. годину планирана у износу од 1,2 милиона КМ.

**УКУПНА БУЏЕТСКА СРЕДСТВА – ФОНД 01**

Укупна буџетска средства планирана Приједлогом буџета Републике Српске за 2024. годину, општи фонд 01, износе 5.735,0 милиона КМ, што представља увећање од 212,0 милиона КМ, односно 3,8% у односу на иста предвиђена Ребалансом буџета Републике Српске за 2023. годину.

Укупна буџетска средства, поред укупних буџетских прихода и примитака за нефинансијску имовину, укључују и примитке у укупном износу од 1.075,3 милиона КМ, који се односе на примитке од финансијске имовине, примитке од задуживања и остале примитке.

**ПРИХОДИ И ПРИМИЦИ БУЏЕТСКИХ КОРИСНИКА ОСТВАРЕНИ ПО ПОСЕБНИМ ПРОПИСИМА - ФОНД 02**

Поједини буџетски корисници, у складу са материјалним прописима обављајући надлежне активности, остварују властите приходе, који су класификовани према фондовској класификацији у оквиру фонда 02 - Приходи по посебним прописима. Начин трoшења прихода остварених по посебним прописима регулисан je одредбама Закона о извршењу буџета Републике Српске за 2024. годину, а планирани су у износу од 297,2 милиона КМ.

**БУЏЕТСКИ РАСХОДИ И ИЗДАЦИ ЗА НЕФИНАНСИЈСКУ ИМОВИНУ**

Процес припреме буџета базира се на Документу оквирног буџета Републике Српске за период 2024-2026. година, који је усвојила Влада Републике Српске, чиме се дефинишу почетна буџетска ограничења за ресорна министарства и институције у њиховој надлежности.

Процедура припреме буџета Републике Српске за 2024. годину, започела је достављањем Инструкције број 1 буџетским корисницима од којих је тражено да дефинишу своје активности за текућу годину, приоритете које планирају покренути у 2024. години, као и опције уштеде које могу остварити у 2024. години.

На бази прикупљених података путем Инструкције за буџетске кориснике утврђени су приоритетни програми, односно, приоритети потрошње као и укупна буџетска средства базирана на процјени прихода и финансирања буџета.

Министарство финансија је припремило Приједлог буџета Републике Српске за 2024. годину, по хитном поступку, уважавајући обавезе проистекле из законских и подзаконских аката, као и мјера Владе Републике Српске.

Укупни буџетски расходи и издаци за нефинансијску имовину у 2024. години износе 4.860,4 милиона КМ за фонд 01, а 207,6 милиона КМ за фонд 02.

**ФУНКЦИОНАЛНА КЛАСИФИКАЦИЈА РАСХОДА И НЕТО ИЗДАТАКА ЗА НЕФИНАНСИЈСКУ ИМОВИНУ**

Класификација владиних функција (COFOG - Classification of the Functions of the Government) произведена је од стране Организације за економску сарадњу и развој (OECD) и објављена од стране Одјељења за статистику Уједињених нација.

Функционала класификација представља класификацију социоекономских циљева које владе желе да постигну кроз различите врсте потрошње.

Функционалана класификација састоји се од десет одјељака, како слиједи: ~~и то~~:

**01 - Опште јавне услуге,**

**02 - Одбрана,**

**03 - Јавни ред и сигурност,**

**04 - Економски послови,**

**05 - Заштита животне средине,**

**06 - Стамбени и заједнички послови,**

**07 - Здравство,**

**08 - Рекреација, култура и религија,**

**09 - Образовање и**

**10 - Социјална заштита.**

Функционална класификација се примјењује на расходе и нето набавку нефинансијских средстава. Издаци за финансијску имовину и отплату дугова, те средства буџетске резерве нису предмет разврставања по функционалној класификацији.

***Структуру буџетских расхода и издатака чине:***

**Расходи за лична примања запослених** Буџетом Републике Српске за 2024. годину износе 1.163,7 милиона КМ, што представља увећање од 50,5 милиона КМ, односно 4,5% у односу на средства планирана Ребалансом буџета Републике Српске за 2023. годину.

Расходи за бруто плате су планирани у складу са Законом о платама запослених у органима управе Републике Српске, Законом о платама запослених у институцијама правосуђа Републике Српске, Законом о платама запослених у Министарству унутрашњих послова Републике Српске, Законом о платама запослених у области просвјете и културе Републике Српске и Законом о платама и накнадама судија и тужилаца у Републици Српској, те Одлуком о утврђивању цијене рада у износу од 110 КМ и другим законским и подзаконским актима који регулишу ову област.

Приједлогом буџета Републике Српске за 2024. годину планирана су средства за усклађивање платних кофицијената запослених са високом стручном спремом у области образовања и културе, а који имају платни коефицијент нижи од платног коефицијента пете платне групе (виши стручни сарадник са високом стручном спремом) дефинисаног Законом о платама запослених у органима управе. Поменуто усклађивање је дефинисано Споразумом о динамици усклађивања платних кофицијената запослених са високом стручном спремом у области образовања и културе Републике Српске, потписаног између Министарства просвјете и културе, Министарства за научно технолошки развој и високо образовање и Синдиката образовања, науке и културе Републике Српске.

У складу са чланом 6. Закона о платама и накнадама судија и јавних тужилаца у Републици Српској Приједлогом буџета Републике Српске за 2024. годину планирана су средства за повећање плата судија и тужилаца.

У оквиру ове групе расхода на фонду 02 планирана су средства у износу од 8,4 милиона КМ.

**Расходи по основу коришћења роба и услуга** Буџетом Републике Српске за 2024. годину износе 200,3 милиона КМ, што представља увећање од 29,1 милиона КМ, односно 17,0% у односу на средства планирана Ребалансом буџета Републике Српске за 2023. годину.

Најзначајнија средства у оквиру ове групе расхода се издвајају за расходе по основу утрошка енергије, комуналних, комуникационих и транспортних услуга, расходе по основу путовања и смјештаја, те расходе за стручне услуге.

Приједлогом буџета Републике Српске за 2024. године планирана су средства у оквиру буџетског корисника Предсједник Републике Српске за Пројекат подршке хуманитарним и друштвено корисним акцијама и покровитељства и Пројекат подршке за изградњу, адаптацију и опремање објеката за дјецу и омладину, у укупном износу од 50,0 милиона КМ, док су средства на поменутим позицијама Ребалансом буџета Републике Српске за 2023. годину, планирана у износу од 39,1 милион КМ.

Приједлогом буџета Републике Српске за 2024. годину, у складу са правилима књиговодственог евидентирања, у оквиру буџетских корисника Ђачки домови, Студентски домови и Републички завод за заштиту културно-историјског и природног насљеђа, на позицијама расхода по основу коришћења роба и услуга и издатака за нефинансијску имовину, планирана су средства неопходна за њихово функционисање која су до сада планирана на позицијама трансфера.

Приједлогом буџета Републике Српске за 2024. годину, у складу са правилима књиговодственог евидентирања, у оквиру буџетског корисника Влада Републике Српске, планирана су средства на позицији расхода за лиценцирање Microsoft софтвера, који су до сада планирани на позицији издатака за лиценцирање Microsoft софтвера.

У оквиру ове групе расхода на фонду 02 планирана су средства у износу од 24,6 милиона КМ.

**Расходи финансирања и други финансијски трошкови** Буџетом Републике Српске за 2024. годину износе 223,6 милиона КМ, што представља увећање од 32,7 милиона КМ, односно   
17,2% у односу на средства планирана Ребалансом буџета Републике Српске за 2023. годину.

Пројекција ове групе расхода је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2024. години, планираног финансирања буџета за 2024. годину, те календара емисија дугорочних обвезница.

У оквиру ове групе расхода на фонду 02 планирана су средства у износу од 0,2 милиона КМ.

**Субвенције** Буџетом Републике Српске за 2024. годину износе 236,5 милиона КМ, што представља увећање од 12,2 милиона КМ, односно 5,4% у односу на средства планирана Ребалансом буџета Републике Српске за 2023. годину.

Субвенције се дозначавају искључиво произвођачима учинака (робе и услуга), а не крајњим потрошачима и имају за циљ да утичу на обим производње, цијену по којој се учинци продају или надокнаду произвођачу по неком другом основу.

Најзначајнија средства у оквиру ове групе расхода се издвајају за субвенције за подстицај развоја пољопривреде и села, у износу од 180,0 милиона КМ, субвенције на име подстицаја за повећање плате радника, у износу од 15,6 милиона КМ и субвенције предузећу „Жељезнице Републике Српске“, у износу од 20,0 милиона КМ.

У оквиру ове групе расхода на фонду 02 нису планирана средства.

**Грантови** Буџетом Републике Српске за 2024. годину износе 142,9 милиона КМ, што представља умањење од 26,9 милиона КМ, односно 15,8% у односу на средства планирана Ребалансом буџета Републике Српске за 2023. годину.

Средства гранта из буџета Републике Српске обухватају текуће и капиталне грантове непрофитним субјектима, као што су организације и удружења за афирмацију породице и заштиту права жена, дјеце, избјеглих и расељених лица, бораца и особа са инвалидитетом, организација и удружења у области здравствене и социјалне заштите, образовања, науке, културе, економске и правне сарадње, хуманитарне, спортске и омладинске, етничке, вјерске и политичке организације и удружења и слично.

У оквиру ове групе расхода најзначајнија умањења су у оквиру Јавних инвестиција, у износу од 19,5 милиона КМ и Министарства породице, омладине и спорта, у износу од 18,1 милион КМ. Најзначајније увећање је у оквиру Министарства здравља и социјалне заштите, у износу од 9,6 милиона КМ.

У оквиру ове групе расхода на фонду 02 планирана су средства у износу од 152,8 милиона КМ, од чега се 151,9 милион КМ односи на трошење прихода од путарина као врсте индиректних пореза плаћених на нафтне деривате и која се користе у складу са прописима из ове области, а планирана су у оквиру Остале буџетске потрошње.

**Дознаке на име социјалне заштите које се исплаћују из буџета Републике** Буџетом Републике Српске за 2024. годину износе 512,5 милиона КМ, што представља увећање од 136,3 милиона КМ, односно 36,3% у односу на средства планирана Ребалансом буџета Републике Српске за 2023. годину.

У оквиру ове групе расхода у буџету Републике Српске планирају се средства за сљедеће намјене: личне, породичне и цивилне инвалиднине, социјалну заштиту, борачки додатак, за рјешавање проблема избјеглица и расељених лица, стипендије и за превоз ученика.

Увећање ове групе расхода је у највећој мјери резултат увећања дознака за мјесечни борачки додатак, у износу од 126,6 милиона КМ. Од јануара 2024. године планирано је да се мјесечни борачки додатак обрачунава по основици од 3 КМ по мјесецу проведеном у зони борбених дејстава.

Увећане су и дознаке за породичне, личне и цивилне инвалиднине, у укупном износу од 15,4 милиона КМ.

У оквиру ове групе расхода планирана су средства за пружање финансијске помоћи незапосленом родитељу четворо и више дјеце у Републици Српској, у износу од 60,0 милиона КМ, што је у складу са бројем корисника овог права.

У оквиру ове групе расхода на фонду 02 нису планирана средства.

**Дознаке на име социјалне заштите које исплаћују институције обавезног социјалног осигурања** Буџетом Републике Српске за 2024. годину износе 1.785,0 милиона КМ, што представља увећање од 170,5 милиона КМ, односно 10,6% у односу на средства планирана Ребалансом буџета Републике Српске за 2023. годину.

Дознаке по основу пензијског осигурања су планиране према досадашњем кретању броја корисника пензија и очекиваног броја корисника у наредном периоду, те редовном усклађивању пензија у 2024. години за 9,0%.

У оквиру ове групе расхода на фонду 02 нису планирана средства.

**Расходи по судским рјешењима** Буџетом Републике Српске за 2024. годину износе 7,4 милиона КМ, што представља увећање од 4,5 милиона КМ.

У оквиру ове групе расхода на фонду 02 планирана су средства у износу од 0,1 милион КМ.

**Трансфери између различитих јединица власти** Буџетом Републике Српске за 2024. годину износе 358,3 милиона КМ, што представља умањење од 9,3 милиона КМ, односно 2,5% у односу на средства планирана Ребалансом буџета Републике Српске за 2023. годину.

У оквиру ове групе расхода најзначајнија издвајања из буџета Републике Српске су за *Фонд за здравствено осигурање*, а то су: Трансфер Фонду здравственог осигурања у складу са Законом о здравственом осигурању, у износу од 132,3 милиона КМ, Трансфер Фонду здравственог осигурања за посебан програм лијекова, у износу од 76,0 милиона КМ, Трансфер Фонду за здравствено осигурање за измирење обавеза према дијализним центрима, у износу од 9,0 милиона КМ, Трансфер Фонду за здравствено осигурање за здравствену заштиту бораца, војних инвалида, ППБ и ЦЖР, у износу од 14,5 милиона КМ, Трансфер Фонду за здравствено осигурање за здравствену заштиту избјеглица, расељених лица и повратника, у износу од 0,1 милион КМ, Трансфер Фонду за здравствено осигурање за вантјелесну оплодњу, у износу од 3,5 милиона КМ, Трансфер Фонду здравственог осигурања за дијагностичку процедуру (NIPT тест), у износу од 9,0 милиона КМ и Трансфер Фонду за здравствено осигурање за унапређење здравствене заштите, у износу од 1,6 милиона КМ.

У складу са Законом о социјалној заштити, планирана су средства у износу од 40,0 милиона КМ, као трансфер јединицама локалне самоуправе, а суфинансирају се права на новчану помоћ и права на додатак за помоћ и његу другог лица (права која се у висини од 50% планирају у буџету Републике Српске, а 50% у буџету јединица локалне самоуправе), те здравствено осигурање корисника наведених права и финансирање права на подршку у изједначавању могућности дјеце и омладине са сметњама у развоју.

На позицији *Трансфер Фонду дјечије заштите*, планиран је износ од 40,0 милиона КМ, а односи се на финансирање права из Закона о дјечијој заштити. Поред тога, планиран је и Трансфер Фонду дјечије заштите у износу од 0,9 милиона КМ за финансирање права пронаталитетног додатка који остварује мајка са пребивалиштем у Републици Српској за свако трећерођено и четворорођено дијете, без обзира на материјални статус породице и мјесто рођења дјетета.

У оквиру ове групе расхода планиран је и *Трансфер Фонду солидарности за дијагностику и лијечење обољења, стања и повреда дјеце у иностранству*, у износу од 0,6 милиона КМ, у складу са чланом 6. Закона о Фонду солидарности за дијагностику и лијечење обољења, стања и повреда дјеце у иностранству, којим је дефинисано и да Фонд прикупља средства из буџета Републике Српске, у износу од 0,025% остварених пореских и непореских прихода у претходној фискалној години, умањених за износ доприноса за социјално осигурање.

У оквиру ове групе расхода планиран је дио средстава по основу Програма социјалног збрињавања радника који се уплаћује Заводу за запошљавање Републике Српске, у износу од   
0,1 милион КМ, од укупно 6,1 милиона КМ која су планирана за наведени Програм, у складу са правилима књиговодственог евидетирања.

У оквиру ове групе расхода на фонду 02 нису планирана средства.

**Трансфери унутар исте јединице власти** Буџетом Републике Српске за 2024. годину износе 57,7 милиона КМ, што представља умањење од 5,1 милион КМ, односно 8,1% у односу на средства планирана Ребалансом буџета Републике Српске за 2023. годину.

Приједлогом буџета Републике Српске за 2024. годину нису планирана средства на позицији Трансфер унутар исте јединице власти – Комепензациони фонд Републике Српске. У оквиру ове групе расхода нису планирана средства у оквиру Јавних инвестиција.

У оквиру ове групе расхода планиран је дио средстава по основу Програма социјалног збрињавања радника, у износу од 6,0 милиона КМ, од укупно 6,1 милион КМ, која су планирана за наведени Програм.

Приједлогом буџета Републике Српске за 2024. годину, у складу са правилима књиговодственог евидентирања, у оквиру буџетских корисника Ђачки домови, Студентски домови и Републички завод за заштиту културно-историјског и природног насљеђа, на позицијама расхода по основу коришћења роба и услуга и издатака за нефинансијску имовину, планирана су средства неопходна за њихово функционисање која су до сада планирана на позицијама трансфера.

У оквиру ове групе расхода на фонду 02 планирана су средства у износу од 0,1 милиона КМ.

**Издаци за нефинансијску имовину** Буџетом Републике Српске за 2024. годину износе 162,6 милиона КМ, што представља умањење од 20,0 милиона КМ, односно 11,0% у односу на средства планирана Ребалансом буџета Републике Српске за 2023. годину.

Планирано умањење је у највећој мјери резултат умањења ове врсте расхода у оквиру Јавних инвестиција, у износу од 5,0 милиона КМ и у оквиру Министарства здравља и социјалне заштите, у износу од 18,6 милиона КМ.

Приједлогом буџета Републике Српске за 2024. годину, у складу са правилима књиговодственог евидентирања, у оквиру буџетских корисника Ђачки домови, Студентски домови и Републички завод за заштиту културно-историјског и природног насљеђа, на позицијама расхода по основу коришћења роба и услуга и издатака за нефинансијску имовину, планирана су средства неопходна за њихово функционисање која су до сада планирана на позицијама трансфера.

Приједлогом буџета Републике Српске за 2024. годину, у складу са правилима књиговодственог евидентирања, у оквиру буџетског корисника Влада Републике Српске, планирана су средства на позицији расхода за лиценцирање Microsoft софтвера, а који су до сада планирани на позицији издатака за лиценцирање Microsoft софтвера.

У оквиру ове групе расхода на фонду 02 планирана су средства у износу од 21,6 милиона КМ, од тога у оквиру Републичке управе цивилне заштите 6,5 милиона КМ, Министарства унутрашњих послова 3,1 милиона КМ, Основне школе 0,5 милиона КМ, Ђачки домови 0,5 милиона КМ, Институције специјалног и умјетничког образовања 0,4 милиона КМ, Казнено - поправни завод Бања Лука 0,7 милиона КМ, Казнено - поправни завод Фоча 1,6 милиона КМ, Казнено - поправни завод Бијељина 0,4 милиона КМ, Казнено - поправни завод Источно Сарајево 1,0 милиона КМ, Универзитет у Бањој Луци 2,0 милиона КМ и Универзитет у Источном Сарајеву 2,7 милиона КМ.

**Издаци за финансијску имовину** Буџетом Републике Српске за 2024. годину износе 0,4 милиона КМ, што представља умањење од 0,8 милиона КМ, у односу на средства планирана Ребалансом буџета Републике Српске за 2023. годину.

У оквиру ове групе расхода на фонду 02 нису планирана средства.

**Издаци за отплату дугова** Буџетом Републике Српске за 2024. годину износе 821,9 милиона КМ.

Пројекција ових издатака је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2024. години, планираног финансирања Буџета Републике Српске за 2024. годину, календара емисија дугорочних обвезница, те очекиваног кретања каматних стопа и девизних курсева у наредном периоду.

У оквиру ове групе расхода на фонду 02 нису планирана средства.

**Остали издаци** Буџетом Републике Српске за 2024. годину износе 52,3 милиона КМ, што представља умањење од 2,6 милиона КМ, односно 4,8% у односу на средства планирана Ребалансом буџета Републике Српске за 2023. годину.

У оквиру ове групе издатака планирана су средства за евидентирање издатака по основу пореза на додату вриједност, издатака за отплату неизмирених обавеза из ранијих година, издатака по основу поврата јавних прихода, као и осталих издатака из трансакција са другим јединицама власти у оквиру којих се планирају и издаци за накнаде плата за боловања који се рефундирају од фондова обавезног социјалног осигурања.

У оквиру ове групе издатака приказани су остали издаци из трансакција са другим јединицама власти, у износу од 23,5 милиона КМ, који се односе на боловања преко 30 дана и породиљско одсуство и рефундирају се од фондова обавезног социјалног осигурања.

У оквиру ове групе расхода на фонду 02 планирана су средства у износу од 89,7 милиона КМ. Највећи износ средстава, односно 87,0 милиона КМ, односи се на средства која по основу прикупљених депозита користе основни судови, окружни судови и окружни привредни судови, у складу са прописима из ове области.

**Буџетска резерва** Буџетом Републике Српске за 2024. годину износи 9,6 милиона КМ, што је у складу са чланом 44. Закона о буџетском систему Републике Српске („Службени гласник Републике Српске“, број: 121/12, 52/14, 103/15 и 15/16), којим је дефинисано да се буџетска резерва планира у износу до 2,5% од укупно планираних буџетских прихода умањених за планиране грантове за текућу фискалну годину.

**ФИНАНСИРАЊЕ**

**Финансирање планирано у буџету Републике Српске за 2024. годину износи укупно 1.040,9 милиона КМ, што је за 219,3 милиона КМ мање у односу на финансирање планирано у Ребалансу буџета Републике Српске за 2023. годину, када је исто износило 1.260,2 милиона КМ.**

Финансирање планирано буџетом Републике Српске за 2024. годину разликује се у односу на финансирање планирано Ребалансом буџета Републике Српске за 2023. годину у сљедећем:

* примици од наплате датих зајмова износе 82,9 милиона КМ и нижи су за 9,1 милион КМ,
* примици од финансијске имовине из трансакција са другим јединицама власти износе 5,5 милиона КМ и нижи су за 1,1 милион КМ,
* примици од дугорочног задуживања износе 952,5 милиона КМ (од чега 951,7 милиона КМ у складу са Одлуком о дугорочном задуживању Републике Српске за 2024. годину, те 0,8 милиона КМ у складу са Одлуком о прихватању задужења Републике Српске код Свјетске банке за Пројекат опоравка и подршке фирмама/пословним субјектима, а коју је Народна скупштина Републике Српске усвојила у 2021. години) и нижи су за 127,2 милиона КМ, при чему су примици од дугорочног задуживања на домаћем тржишту нижи за 468,5 милиона КМ и износе 141,7 милиона КМ, док су примици од дугорочног задуживања на иностраном тржишту виши за 341,3 милиона КМ и износе 810,8 милиона КМ,
* примици од краткорочног задуживања, путем издавања трезорских записа, су нижи за 81,8 милиона КМ, те је предвиђено да на крају 2024. године краткорочни дуг буде једнак нули.

**УКУПНИ БУЏЕТСКИ РАСХОДИ И ИЗДАЦИ**

Укупни буџетски расходи и издаци, укључујући и отплату дугова за 2024. годину, износе 5.735,0 милиона КМ, што представља увећање од 212,0 милиона КМ, односно 3,8% у односу на средства планирана Ребалансом буџета Републике Српске за 2023. годину, док укупни буџетски расходи и издаци планирани на фонду 02 износе 297,2 милиона КМ.

**VI ЕКОНОМСКА ОПРАВДАНОСТ ДОНОШЕЊА БУЏЕТА**

За реализацију Приједлога буџета Републике Српске за 2024. годину обезбијеђена су средства у износу од 5.735,0 милиона КМ на фонду 01, а у износу од 297,2 милиона КМ на фонду 02.